作者:史達祖
標題:賀新郎
內容:綠障南城樹。有高樓銜城，樓下芰荷無數。客自倚闌魚亦避，恐是持竿伴侶。對別浦、扁舟容與。楊柳影間風不到，倩詩情、飛過鴛鴦浦。人正在，斷腸處。兩山帶著冥冥雨。想低簾短額，誰見恨時眉嫵。別為清尊眠錦瑟，怕被歌留愁住。便欲趁、採蓮歸去。前度劉郎雖老矣，奈年來、猶道多情句。應笑煞，舊鷗鷺。